ಗುಟ್ಕಾ ಬ್ಯಾನ್‌ ಚರ್ಚೆಗೆ ಬಂದಾಗೆಲ್ಲ ಅಡಿಕೆ ಬೆಳೆಗಾರರ ಆತಂಕ – ರೈತರು ಹೇಳೋದೇನು?

ರಾಜ್ಯದಲ್ಲಿ ಆಗಾಗ ಕೇಳಿಬರುವ ಗುಟ್ಕಾ ಬ್ಯಾನ್‌ (Gutka Ban) ವಿಚಾರದಿಂದ ಅಡಿಕೆ (Areca Nut) ಬೆಳೆಗಾರರು ತೀವ್ರ ಆತಂಕಕ್ಕೆ ಒಳಗಾಗುತ್ತಿದ್ದಾರೆ. ಆ ಕಡೆ ಗುಟ್ಕಾ ಬ್ಯಾನ್‌ ಆಗುತ್ತದೆಯೋ ಇಲ್ಲವೋ ಗೊತ್ತಿಲ್ಲ. ಬೆಳೆಗಾರ (Farmers) ಮಾತ್ರ ಸದಾ ಆತಂಕದಲ್ಲೇ ತೋಟಕ್ಕೆ ಗೊಬ್ಬರ ಹಾಕಿ ಪ್ರತಿ ವರ್ಷದಂತೆ ಬೆಳೆಗೆ ಕಾದು ಕುಳಿತುಕೊಳ್ಳುತ್ತಿದ್ದಾನೆ.

ಅಕಸ್ಮಾತ್‌ ಗುಟ್ಕಾ ಬ್ಯಾನ್‌ ಆದರೆ ಇಡೀ ವರ್ಷ ಮಲೆನಾಡಿಗರಿಗೆ ಕೆಲಸ ಕೊಡುತ್ತಿರುವ ಅಡಿಕೆ ತೋಟಗಳ ಕತೆ ಏನು ಎಂಬುದು ಸಹ ಪ್ರಶ್ನೆಯಾಗಿಯೇ ಉಳಿದಿದೆ. ಕಳೆದ ಕೆಲವು ವರ್ಷಗಳ ಹಿಂದೆ ಮಾಜಿ ಸಚಿವ ಆರಗ ಜ್ಞಾನೇಂದ್ರ ಅವರು, ಅಡಿಕೆ ಬೆಳೆಯ ವಿಸ್ತರಣೆ ಬಗ್ಗೆ ಇದೇ ಕಾರಣಕ್ಕೆ ಆತಂಕ ಹೊರಹಾಕಿದ್ದರು. ಒಂದು ಕಾಲದಲ್ಲಿ ಮಲೆನಾಡಿಗೆ ಮೀಸಲಾಗಿದ್ದ ಅಡಿಕೆ ಇಂದು ರಾಜ್ಯದ ನಾನಾ ಭಾಗಗಳಿಗೆ ಹಬ್ಬಿಕೊಂಡಿದೆ. ಇದರಿಂದ ಸಮಸ್ಯೆ ಆಗಬಹುದು ರೈತರು ಪ್ರರ್ಯಾಯ ಕೃಷಿಯಲ್ಲಿ ತೊಡಗಬೇಕು ಎಂದು ಹೇಳಿದ್ದರು. ಈಗಿನ ಗುಟ್ಕಾ ಬ್ಯಾನ್‌ ಚರ್ಚೆ ನೋಡಿದರೆ ಅಡಿಕೆ ಬೆಳೆಗಾರರು ಪರ್ಯಾಯ ಕೃಷಿಗೆ ಮುಂದಾಗಬೇಕು ಎಂಬ ಎಚ್ಚರಿಕೆ ಗಂಟೆಯಂತಿದೆ.

ಗುಟ್ಕಾ ಬ್ಯಾನ್‌ ತೂಗುಗತ್ತಿ
ರಾಜ್ಯ ಸರ್ಕಾರ ಇತ್ತೀಚೆಗೆ ಗುಟ್ಕಾ ಬ್ಯಾನ್‌ ಮಾಡುವ ವಿಚಾರವನ್ನು ಪ್ರಸ್ತಾಪಿಸಿತ್ತು. ಇದಕ್ಕೆ ಅಡಿಕೆ ಬೆಳೆಗಾರರು ತೀವ್ರ ವಿರೋಧ ವ್ಯಕ್ತಪಡಿಸಿ, ಗುಟ್ಕಾ ಬ್ಯಾನ್‌ ಮಾಡದಂತೆ ಮನವಿ ಮಾಡಿದ್ದರು. ಆಗ ಸಿಎಂ ಡಿ.ಕೆ ಶಿವಕುಮಾರ್‌ ಬ್ಯಾನ್‌ ಮಾಡುವುದಿಲ್ಲ ಎಂಬ ಭರವಸೆಯನ್ನು ಕೊಟ್ಟಿದ್ದರು. ಆದರೆ ಆರೋಗ್ಯ ಸಚಿವ ಯು.ಟಿ ಖಾದರ್‌ ಅವರು ಗುಟ್ಕಾ ಬ್ಯಾನ್‌ ಆದೇಶ ವಾಪಸ್‌ ಪಡೆದಿಲ್ಲ ಎಂದಿದ್ದರು. ಇದರಿಂದ ಈ ಆದೇಶದಿಂದ ಏನಾಗಲಿದೆ ಎಂಬ ಗೊಂದಲ ಇನ್ನೂ ಅಡಿಕೆ ಬೆಳೆಗಾರರಲ್ಲಿದೆ.

ಆರೋಗ್ಯ ಕಾಳಜಿಯೋ, ವ್ಯಾಪಾರಕ್ಕೆ ಹೊಡೆತವೋ?
ಗುಟ್ಕಾ ಹಾಗೂ ಇತರ ತಂಬಾಕು ಉತ್ಪನ್ನಗಳ ಬಳಕೆಯಿಂದ ಆರೋಗ್ಯದ ಮೇಲೆ ಗಂಭೀರ ಪರಿಣಾಮ ಬೀರುತ್ತದೆ ಎಂಬುದು ಹಲವು ವರ್ಷಗಳಿಂದ ಚರ್ಚೆಯಲ್ಲಿರುವ ವಿಚಾರ. ಬಾಯಿ ಕ್ಯಾನ್ಸರ್ ಸೇರಿದಂತೆ ಹಲವು ಆರೋಗ್ಯ ಸಮಸ್ಯೆಗಳಿಗೆ ತಂಬಾಕು ಸೇವನೆ ಪ್ರಮುಖ ಅಪಾಯಕಾರಿ ಅಂಶವಾಗಿದೆ. ಈ ಹಿನ್ನೆಲೆಯಲ್ಲಿ ಗುಟ್ಕಾ ಮತ್ತು ತಂಬಾಕು ಉತ್ಪನ್ನಗಳ ಮೇಲೆ ನಿಷೇಧ ಹೇರಬೇಕು ಎಂಬ ಒತ್ತಾಯವೂ ಆಗಾಗ ಕೇಳಿಬರುತ್ತಿದೆ.

ನಿಷೇಧದ ಪರ ಇರುವವರ ವಾದ
ತಂಬಾಕು ಉತ್ಪನ್ನಗಳು ಜನರ ಆರೋಗ್ಯಕ್ಕೆ ಹಾನಿಕಾರಕವಾಗಿರುವುದರಿಂದ ಅವುಗಳ ಮಾರಾಟ ಮತ್ತು ಬಳಕೆಯನ್ನು ತಡೆಯಬೇಕು. ವಿಶೇಷವಾಗಿ ಯುವಜನರು ಹಾಗೂ ಅಪ್ರಾಪ್ತ ವಯಸ್ಕರು ತಂಬಾಕಿನ ಚಟಕ್ಕೆ ಒಳಗಾಗದಂತೆ ಕಠಿಣ ಕ್ರಮ ಅಗತ್ಯ ಎಂಬುದು ಅವರ ಅಭಿಪ್ರಾಯ.

ಇನ್ನೊಂದೆಡೆ, ಸಂಪೂರ್ಣ ನಿಷೇಧ ಜಾರಿಯಾದರೆ ಅಕ್ರಮ ಮಾರಾಟ ಹೆಚ್ಚಾಗುವ ಸಾಧ್ಯತೆ ಇದೆ ಎಂಬ ಆತಂಕವೂ ಇದೆ. ಕಾನೂನುಬದ್ಧ ಮಾರಾಟದ ಮೇಲೆ ನಿಯಂತ್ರಣ ಹೇರಿದರೂ ಕಳ್ಳಸಾಗಣೆ ಮೂಲಕ ಉತ್ಪನ್ನಗಳು ಮಾರುಕಟ್ಟೆಗೆ ಬಂದರೆ ಸರ್ಕಾರದ ನಿಯಂತ್ರಣ ಮತ್ತಷ್ಟು ಕಷ್ಟವಾಗಬಹುದು. ಜೊತೆಗೆ, ಈ ಕ್ಷೇತ್ರವನ್ನು ಅವಲಂಬಿಸಿರುವ ಸಣ್ಣ ವ್ಯಾಪಾರಿಗಳ ಮೇಲೂ ಪರಿಣಾಮ ಬೀರುವ ಸಾಧ್ಯತೆ ಇದೆ.

ಇವೆಲ್ಲ ಕಾರಣದಿಂದ ಗುಟ್ಕಾ ಬ್ಯಾನ್‌ ವಿಚಾರ ಕೇವಲ ಒಂದು ಉತ್ಪನ್ನದ ನಿಷೇಧದ ಪ್ರಶ್ನೆಯಲ್ಲ. ಇದು ಸಾರ್ವಜನಿಕ ಆರೋಗ್ಯ, ಕಾನೂನು ಜಾರಿ, ವ್ಯಾಪಾರ ಮತ್ತು ಗ್ರಾಹಕರ ಹಕ್ಕು ಎಲ್ಲವನ್ನೂ ಒಳಗೊಂಡಿರುವ ಸೂಕ್ಷ್ಮ ವಿಚಾರವಾಗಿದೆ.

ರೈತರಿಗೆ ಅಡಿಕೆ ಬೆಲೆ ಕುಸಿತದ ಭೀತಿ
ಕರ್ನಾಟಕದ ಮಲೆನಾಡು ಮತ್ತು ಕರಾವಳಿ ಭಾಗದ ಸಾವಿರಾರು ರೈತ ಕುಟುಂಬಗಳಿಗೆ ಅಡಿಕೆ ಪ್ರಮುಖ ವಾಣಿಜ್ಯ ಬೆಳೆ. ಅಡಿಕೆ ಬೆಲೆ, ಮಾರುಕಟ್ಟೆ ಬೇಡಿಕೆ ಮತ್ತು ಆಮದು-ರಫ್ತು ಪರಿಸ್ಥಿತಿಗಳು ಈಗಾಗಲೇ ಬೆಳೆಗಾರರ ಆದಾಯದ ಮೇಲೆ ಪರಿಣಾಮ ಬೀರುತ್ತಿವೆ. ಇಂತಹ ಸಂದರ್ಭದಲ್ಲಿ ಗುಟ್ಕಾ ಉತ್ಪಾದನೆ ಹಾಗೂ ಮಾರಾಟದ ಮೇಲೆ ಕಠಿಣ ನಿರ್ಬಂಧ ಬಂದರೆ ಅಡಿಕೆಗೆ ಬೇಡಿಕೆ ಮತ್ತಷ್ಟು ಕುಸಿಯಬಹುದು ಎಂಬ ಭಯ ರೈತರಲ್ಲಿದೆ.

ಗುಟ್ಕಾ ನಿಷೇಧ ಎಂದರೆ ಅಡಿಕೆ ನಿಷೇಧವೇ?
ಪ್ರತಿ ಸಲ ಗುಟ್ಕಾ ನಿಷೇಧದ ವಿಚಾರ ಬಂದಾಗ ರೈತರು ಆತಂಕಕ್ಕೀಡಾಗುತ್ತಿದ್ದಾರೆ. ಇದರಿಂದ ಗುಟ್ಕಾ ನಿಷೇಧ ಎಂದರೆ ಅಡಿಕೆ ನಿಷೇಧವೇ? ಎಂಬ ಗೊಂದಲವನ್ನು ಸ್ಪಷ್ಟಪಡಿಸುವ ಅಗತ್ಯವಿದೆ.

ಅಡಿಕೆ ಸ್ವತಃ ಒಂದು ಕೃಷಿ ಉತ್ಪನ್ನ. ಅದನ್ನು ಆಹಾರ, ಸಾಂಪ್ರದಾಯಿಕ ಬಳಕೆ ಹಾಗೂ ವಿವಿಧ ಕೈಗಾರಿಕಾ ಉದ್ದೇಶಗಳಿಗೆ ಬಳಸಲಾಗುತ್ತದೆ. ತಂಬಾಕು ಮಿಶ್ರಿತ ಉತ್ಪನ್ನಗಳ ಮೇಲೆ ಕೈಗೊಳ್ಳುವ ಕ್ರಮವನ್ನು ನೇರವಾಗಿ ಅಡಿಕೆ ಬೆಳೆಯ ಮೇಲಿನ ನಿರ್ಬಂಧವೆಂದು ಪರಿಗಣಿಸುವುದು ಸರಿಯಲ್ಲ ಎಂಬ ವಾದ ಸಹ ಇದೆ.

ಹೀಗಾಗಿ ಸರ್ಕಾರದ ಮುಂದೆ ಎರಡು ಪ್ರಮುಖ ಜವಾಬ್ದಾರಿಗಳಿವೆ. ಮೊದಲನೆಯದು, ತಂಬಾಕು ಮತ್ತು ಗುಟ್ಕಾದಿಂದ ಉಂಟಾಗುವ ಆರೋಗ್ಯ ಸಮಸ್ಯೆಗಳನ್ನು ಗಮನದಲ್ಲಿಟ್ಟುಕೊಂಡು ಸಾರ್ವಜನಿಕ ಆರೋಗ್ಯವನ್ನು ರಕ್ಷಿಸುವುದು. ಎರಡನೆಯದು, ಈ ನೀತಿಗಳ ಪರಿಣಾಮದಿಂದ ಅಡಿಕೆ ಬೆಳೆಗಾರರು ಸಂಕಷ್ಟಕ್ಕೆ ಸಿಲುಕದಂತೆ ಪರ್ಯಾಯ ಮಾರುಕಟ್ಟೆ ಮತ್ತು ಮೌಲ್ಯವರ್ಧಿತ ಉತ್ಪನ್ನಗಳಿಗೆ ಉತ್ತೇಜನ ನೀಡುವುದಾಗಿದೆ.

ಅಡಿಕೆಗೆ ಕೇವಲ ಗುಟ್ಕಾ ಉದ್ಯಮದ ಮೇಲೆಯೇ ಅವಲಂಬಿತವಾಗಿರುವ ಮಾರುಕಟ್ಟೆಯಾಗಿ ಇರಬಾರದು. ಅಡಿಕೆಯಿಂದ ತಯಾರಿಸಬಹುದಾದ ಪರ್ಯಾಯ ಉತ್ಪನ್ನಗಳು, ಸಂಸ್ಕರಣಾ ಘಟಕಗಳು, ಮೌಲ್ಯವರ್ಧನೆ, ರಫ್ತು ಅವಕಾಶಗಳು ಮತ್ತು ಹೊಸ ಮಾರುಕಟ್ಟೆಗಳನ್ನು ಅಭಿವೃದ್ಧಿಪಡಿಸುವತ್ತ ಸರ್ಕಾರ ಹಾಗೂ ಕೃಷಿ ಸಂಬಂಧಿತ ಸಂಸ್ಥೆಗಳು ಗಮನಹರಿಸಬೇಕಿದೆ. ಇಲ್ಲವಾದರೆ, ಆರೋಗ್ಯ ರಕ್ಷಣೆ ಹೆಸರಿನಲ್ಲಿ ಕೈಗೊಳ್ಳುವ ನಿರ್ಧಾರವೊಂದು ಮತ್ತೊಂದು ಕಡೆ ರೈತರ ಜೀವನೋಪಾಯದ ಮೇಲೆ ಹೊರೆ ಆಗುವ ಸಾಧ್ಯತೆ ಇದೆ.

ಅಡಿಕೆ ಬೆಳೆಗಾರರ ಸವಾಲು
ಮಲೆನಾಡು, ಕರಾವಳಿಯ ಆರ್ಥಿಕತೆಯ ಪ್ರಮುಖ ಆಧಾರವಾಗಿರುವ ಅಡಿಕೆ ಬೆಳೆ ಇಂದು ಹಲವು ಸವಾಲುಗಳ ನಡುವೆ ಸಾಗುತ್ತಿದೆ. ವರ್ಷವಿಡೀ ಮಳೆ, ಹವಾಮಾನ ವೈಪರೀತ್ಯ, ಬೆಳೆ ರೋಗಗಳು, ಹೆಚ್ಚುತ್ತಿರುವ ಕೃಷಿ ವೆಚ್ಚ ಹಾಗೂ ಮಾರುಕಟ್ಟೆಯ ಬೆಲೆ ಏರಿಳಿತಗಳು ಅಡಿಕೆ ಬೆಳೆಗಾರರನ್ನು ಆತಂಕಕ್ಕೆ ದೂಡಿವೆ.

ಅಡಿಕೆಗೆ ಉತ್ತಮ ಬೆಲೆ ಸಿಗುವ ನಿರೀಕ್ಷೆಯಲ್ಲಿ ರೈತರು ಸಾಕಷ್ಟು ಹೂಡಿಕೆ ಮಾಡುತ್ತಾರೆ. ಆದರೆ ಗೊಬ್ಬರ, ಔಷಧಿ, ಕಾರ್ಮಿಕರ ಕೂಲಿ, ನೀರಾವರಿ ಮತ್ತು ತೋಟದ ನಿರ್ವಹಣೆಯ ವೆಚ್ಚ ನಿರಂತರವಾಗಿ ಹೆಚ್ಚುತ್ತಿದೆ. ಇದರ ನಡುವೆ ಅಡಿಕೆ ಬೆಲೆಯಲ್ಲಿ ಸ್ಥಿರತೆ ಇಲ್ಲದಿರುವುದು ರೈತರ ಆದಾಯದ ಮೇಲೆ ಪರಿಣಾಮ ಬೀರುತ್ತಿದೆ.

ಅತಿಯಾದ ಮಳೆ ಹಾಗೂ ಹವಾಮಾನದಲ್ಲಿನ ಅನಿರೀಕ್ಷಿತ ಬದಲಾವಣೆಗಳು ಅಡಿಕೆ ತೋಟಗಳ ಮೇಲೂ ಪರಿಣಾಮ ಬೀರುತ್ತಿವೆ. ತೋಟಗಳಲ್ಲಿ ನೀರು ನಿಲ್ಲುವುದು, ಮಣ್ಣಿನ ತೇವಾಂಶ ಹೆಚ್ಚಾಗುವುದು ಹಾಗೂ ವಿವಿಧ ರೋಗ-ಕೀಟಗಳ ಬಾಧೆ ಬೆಳೆಗಾರರಿಗೆ ಹೆಚ್ಚುವರಿ ತಲೆನೋವಾಗಿ ಪರಿಣಮಿಸಿದೆ. ರೋಗ ನಿಯಂತ್ರಣಕ್ಕಾಗಿ ಔಷಧಿ ಮತ್ತು ನಿರ್ವಹಣೆಗೆ ಹೆಚ್ಚಿನ ಹಣ ಖರ್ಚು ಮಾಡಬೇಕಾಗುತ್ತಿದೆ.

ಮತ್ತೊಂದೆಡೆ, ಅಡಿಕೆ ಮಾರುಕಟ್ಟೆಯಲ್ಲಿ ಬೆಲೆ ಏರಿಳಿತವೂ ರೈತರ ಆತಂಕಕ್ಕೆ ಕಾರಣವಾಗಿದೆ. ಉತ್ತಮ ಬೆಲೆ ಸಿಗುವ ನಿರೀಕ್ಷೆಯಲ್ಲಿ ಬೆಳೆ ಉಳಿಸಿಕೊಂಡರೆ ಮಾರುಕಟ್ಟೆ ಕುಸಿಯುವ ಭೀತಿ, ತಕ್ಷಣ ಮಾರಾಟ ಮಾಡಿದರೆ ಮುಂದಿನ ದಿನಗಳಲ್ಲಿ ಬೆಲೆ ಏರಬಹುದೆಂಬ ಆತಂಕ, ಈ ಎರಡರ ನಡುವೆ ರೈತರು ನಿರ್ಧಾರ ತೆಗೆದುಕೊಳ್ಳಬೇಕಾಗಿದೆ.

ಅಡಿಕೆ ಬೆಳೆಗಾರರ ಬೇಡಿಕೆ ಏನು?
ಅಡಿಕೆ ಬೆಳೆಗೆ ಸಂಬಂಧಿಸಿದಂತೆ ಸರ್ಕಾರದಿಂದ ಸೂಕ್ತ ಬೆಂಬಲ, ವೈಜ್ಞಾನಿಕ ಕೃಷಿ ಸಲಹೆ, ರೋಗ ನಿಯಂತ್ರಣಕ್ಕೆ ಪರಿಣಾಮಕಾರಿ ಮಾರ್ಗದರ್ಶನ, ಬೆಳೆ ವಿಮೆ ಹಾಗೂ ಮಾರುಕಟ್ಟೆಯಲ್ಲಿ ಬೆಲೆ ಸ್ಥಿರತೆ ಕಲ್ಪಿಸುವ ಕ್ರಮಗಳ ಅಗತ್ಯವಿದೆ.